
	  Parlamentul României   

 Camera Deputaţilor


COMISIA PENTRU ADMINISTRATIE PUBLICA,

Către






BIROUL PERMANENT AL





CAMEREI DEPUTATILOR



Vă înaintăm, alăturat, Raportul asupra propunerii legislative  privind completarea art.135 din Legea nr.215/2001 a administraţiei publice locale, trimisă Comisiei noastre pentru dezbatere şi avizare în fond, cu adresa nr.269 din 12 mai 2003. 

 PRESEDINTE,

IOAN OLTEAN

RAPORT  

asupra propunerii legislative  privind completarea art.135 din Legea nr.215/2001 a administraţiei publice locale



1. Cu adresa nr.269 din 12 mai 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă privind completarea art.135 din Legea nr.215/2001 a administraţiei publice locale.



La întocmirea Raportului s-a avut în vedere: 

· avizul Consiliului Legislativ nr.679 din 16.05.2003; 



Propunerea legislativă a fost dezbătută şi avizată în fond, în procedură obişnuită, în şedinţa din 21 mai 2003.



Prezenta iniţiativă legislativă are ca obiect de reglementare completarea art.135 din Legea nr.215/2001 în sensul instituirii răspunderii prefectului în situaţia în care acesta nu a atacat la instanţa de contencios administrativ actele ilegale ale autorităţilor administraţiei publice locale care încalcă drepturile persoanelor fizice sau juridice. 



Comisia pentru administraţie publică amenajarea teritoriului şi echilibru ecologic propune Plenului Camerei Deputaţilor respingerea propunerii legislative pentru următoarele motive: 



- răspunderea solidară a prefectului cu consilierii, primarii, viceprimarii, preşedinţii, vicepreşedinţii sau secretarii generali ai consiliilor judeţene nu poate fi acceptată deoarece este vorba de autorităţi diferite, cu atribuţii distincte, între care nu există raporturi de subordonare;



- angajarea răspunderii penale a prefectului în solidar cu emitenţii actelor ilegale este contrară principiului personalităţii răspunderii penale, principiu conform căruia nu sunt admisibile nici răspunderea pentru fapta altuia şi nici răspunderea colectivă, adică răspunderea unui grup de persoane pentru fapta unei sau unor persoane din acel grup;



- textele cuprinse în propunerea legislativă sunt deja consacrate în dispoziţiile art.154 din Legea nr.215/2001 care prevăd răspunderea administrativă, civilă sau penală, după caz, a consilierilor, primarilor, viceprimarilor, a primarului general al municipiului Bucureşti, a preşedinţilor, vicepreşedinţilor consiliilor judeţene, a prefecţilor şi subprefecţilor pentru faptele săvârşite în exercitarea atribuţiilor ce le revin, în condiţiile legii, astfel încât promovarea lor ar conduce la o dublă reglementare, contrar prevederilor art.14 din Legea nr.24/2000 privind normele de tehnică legislativă pentru elaborarea  actelor normative.  



2. Prin obiectul de reglementare şi conţinutul său, propunerea legislativă face parte din categoria legilor organice, ca şi legea pe care o completează.



3. La lucrările Comisiei au fost prezenţi 25 de deputaţi, din totalul de 26 membri ai Comisiei.



Raportul Comisiei a fost adoptat cu 14 voturi pentru, 3 abţineri şi 1 vot împotrivă.

PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

